Președintele Autorității Naționale pentru Cetățenie din România, Gabriela Lenghel, a avut marți, 26 martie, o întrevedere cu ambasadorul Republicii Moldova la București, Victor Chirilă.
Cei doi oficiali au abordat subiecte de actualitate, cu accent pe proiectul de Lege pentru modificarea și completarea Legii cetățeniei române nr. 21/1991, aflat în dezbatere publică.
De asemenea, părțile au agreat asupra necesității menținerii unei legături instituționale strânse și a unei colaborări constructive între Autoritatea Națională pentru Cetățenie și Ambasada Republicii Moldova în România.
Menționăm că la începutul acestui an Ministerul Justiției al României a supus dezbaterii publice un proiect de lege pentru modificarea și completarea Legii cetățeniei române nr. 21/1991.
Potrivit autorităților de la București, prin această nouă lege se dorește eliminarea riscului de corupție din jurul procesului de redobândire a cetățeniei române.